นายกฯเผยการปรับดอกเบี้ยต้องไม่ผลีผลาม
ประยุทธ์ชี้ ปรับอัตราดอกเบี้ยนโยบายเป็นอำนาจกนง. ขออย่ากังวล ย้ำรัฐบาลส่งสัญญาณให้ลดไม่ได้ เพราะกนง.มีอำนาจรักษามาตรการทางการเงิน
10 มี.ค. 2558

ประยุทธ์ชี้ ปรับอัตราดอกเบี้ยนโยบายเป็นอำนาจกนง. ขออย่ากังวล ย้ำรัฐบาลส่งสัญญาณให้ลดไม่ได้ เพราะกนง.มีอำนาจรักษามาตรการทางการเงิน
เมื่อวันที่ 10 มี.ค. พล.อ.ประยุทธ์ จันทร์โอชา นายกรัฐมนตรี กล่าวภายหลังการประชุมคณะรัฐมนตรี ถึงกรณีคณะกรรมการนโยบายการเงินแห่งชาติ(กนง.) จะมีการประชุมในวันที่ 11 มี.ค. ซึ่งต้องจับตาเรื่องอัตราดอกเบี้ยนโยบาย  ว่า เรื่องนี้มีการหารือกันในครม. ซึ่งทางธนาคารแห่งประเทศไทย รวมทั้งกนง. ได้มีการหารือกัน เขาดูอยู่แล้ว และพร้อมที่จะปรับให้ แต่ขอดูเม็ดเงินที่เข้าออกตอนนี้ก่อน ซึ่งที่ผ่านมาเป็นเงินระยะสั้น ต้องดูระยะยาวว่ามีผลกระทบแค่ไหน เพราะถ้าเราผลีผลามตอนนี้เรามีโจทย์แค่ 2 เปอร์เซ็นต์ ถ้าลดเร็วเกินไปก็จะไม่มีเครื่องมือแก้ปัญหา
ผู้สื่อข่าวถามว่ารัฐบาลจะส่งสัญญาณให้ลดหรือไม่ นายกฯ กล่าวว่า เราส่งสัญญาณไม่ได้ เพราะกนง.เป็นองค์กร ที่มีอำนาจในการรักษามาตรการทางการเงิน ซึ่งเราสั่งไม่ได้ เพราะผิดพลาดไปแล้วเดี๋ยวเดือดร้อน มันมีหลายส่วนอยู่ตรงนั้น ทั้งภาครัฐและเอกชน เขาหารืออยู่แล้ว อย่าไปกังวล คิดว่าเศรษฐกิจเรายังไปได้อยู่ 
เมื่อถามว่าการจะปรับขึ้นหรือลงต้องดูอะไร นายกฯ กล่าวว่า ต้องดูสถานการณ์โลกว่าเป็นอย่างไร ตอนนี้ถ้าดูสถานการณ์รอบด้านเขาก็ลงกันหมด บางประเทศเขาลงไปแล้วแต่สถานการณ์ยังไม่ได้ขึ้น เราต้องดูตรงนั้นด้วย ถ้าลงไปแล้วเราไม่ได้ขึ้นเลยจะทำให้เราถอยหลังลำบากในวันหน้า เพราะมันมีเงินสำรอง เราก็ไม่อยากให้เอามาใช้ตรงนี้มากนัก